Det var ikke i orden, at regeringen brugte embedsmænd til at regne på oppositionens forslag.

Sådan lyder det nu fra fagforeningen Djøf, der i Jyllands-Posten rejser et forslag om en karensperiode for embedsmænd, så de ikke bliver blandet ind i valgkamp.

- Vi er trætte af, at embedsmænd kan blive brugt til valgkamp – det er jo det, som vi har set i den seneste uge, hvor regeringen bruger embedsmænd til at regne på oppositionens forslag, og det synes vi ikke er i orden, forklarer formand for Djøf Offentlig, Sara Vergo.

- Derfor synes vi, at man skulle prøve at se, om man kan lave en karensperiode eller en spærretid, når man reelt set er i valgkamp, selvom valget ikke er udskrevet.

I dag er det sådan, at i det øjeblik valget udskrives, så må ministeriernes embedsmænd ikke længere udføre arbejde, der kan bruges af den siddende regering i valgkampen.

En reaktion på pressemøde

Udmeldingen kommer, efter at regeringspartiet Venstre tidligere på ugen indkaldte til pressemøde om udlændinge og integration.

Men i stedet for at præsentere nye initiativer, lovforslag eller lignende brugte tre Venstre-ministre i stedet tiden på at forklare, hvor galt det kunne gå med Mette Frederiksen som statsminister. Hvis altså hun bøjede sig for krav fra De Radikales politiske leder, Morten Østergaard, hvilket hun gentagne gange har afvist at gøre.